
	Κύπρον, οὗ μ᾿ ἐθέσπισεν

Η νεοελληνική λογοτεχνία
της Κύπρου σήμερα

περιοδικό δε|κατα
στο Σπίτι της Κύπρου

Την Πέμπτη 9 Μαΐου 2019 πραγματοποιήθηκε στο Σπίτι της Κύπρου το αφιερωματικό τεύχος του περιοδικού δε|κατα, με τίτλο, «Κύπρον, οὗ μ᾿ ἐθέσπισεν. Η νεοελληνική λογοτεχνία της Κύπρου σήμερα» που κυκλοφορεί από τις Εκδόσεις Κοινωνία των δε|κάτων.  
«Πρόκειται για ένα ιδιαίτερα σημαντικό τεύχος το οποίο δίνει την ευκαιρία στους Ελλαδίτες,  φίλους της λογοτεχνίας, να έλθουν σε επαφή με τη σύγχρονη λογοτεχνική γραφίδα Κυπρίων δημιουργών» είπε η Μορφωτική Σύμβουλος, δρ Νάντια Στυλιανού, καλωσορίζοντας τους παρευρισκόμενους.
Σύντομο χαιρετισμό απηύθυνε ο ποιητής και εκδότης του περιοδικού, Ντίνος Σιώτης, ο οποίος αναφέρθηκε στην πολυετή και αγαστή συνεργασία με το Σπίτι της Κύπρου και υπογράμμισε ότι «η Κύπρος γράφει ποίηση ισάξια με την ευρωπαϊκή ποίηση».
Ο συγγραφέας και επιμελητής του τεύχους, Κώστας Χατζηαντωνίου παρουσιάζοντας το περιοδικό είπε ότι «Σε καιρούς δύσκολους για την ιστορική και πνευματική μας πορεία, ένα αφιέρωμα λογοτεχνικό δεν έχει μόνο γραμματολογικό ενδιαφέρον. Παρά την κρίση και μ’ όλο το πρακτικό πνεύμα της εποχής μας που κυριαρχεί, ένας μεγάλος κύκλος ανθρώπων αφοσιωμένων στη λογοτεχνία δημιουργεί και έχει συγκροτήσει ένα ξεχωριστό λογοτεχνικό σώμα, που συγκινεί κάθε άνθρωπο, γιατί η αφοσίωση στην αισθητική σ’ έναν τόπο που, όπως ξέρουμε, έχει στιγματιστεί από τις ιστορικές περιπέτειες, με κορυφαία την εισβολή του 1974,  δείχνει τη δύναμη του ανθρώπου και ειδικά του έλληνα ανθρώπου». Ο ομιλητής ολοκλήρωσε την εισήγησή του με στίχους του Κώστα Μόντη και υπογράμμισε ότι «οι Κύπριοι πια, δεν γράφουν απλώς ελληνικά, αλλά γράφουν μια πολύ σημαντική λογοτεχνία. Και για τούτο αξίζουν τη δικαίωση και το χειροκρότημα και τις ενοχές ημών των Ελλαδιτών, όσο πικρό κι αν είναι αυτό ‒και θα είναι όσο ο Πενταδάκτυλος θα μένει σκλαβωμένος και αγκίδα στη συνείδησή μας».
Η εκδήλωση ολοκληρώθηκε με την ανάγνωση αποσπασμάτων από ποιητές και πεζογράφους που συμμετείχαν στο αφιέρωμα: Αλεξάνδρα Ζαμπά, Άντης Ιωαννίδης, Φροσούλα Κολοσιάτου, Τεύκρος Μιχαηλίδης, Γιώργος Μοράρης, Ευτυχία Παναγιώτου, Αντώνης Πιλλάς, Στέλλα Ρωτού και Νάντια Στυλιανού.

